Diari Oficial de la Generalitat Valenciana


Sumari del DOGV 3310, del 18-08-1998 (1998/6821)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Sanitat de la Generalitat i la Fundació Procavida («En Pro de la Calidad de Vida»).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3310

Data del DOGV
:   18-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6821


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Sanitat de la Generalitat i la Fundació Procavida («En Pro de la Calidad de Vida»). [1998/X6821]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i la Fundació Procavida, el dia 7 de maig de 1998, un Conveni Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0587/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni marc de col·laboració entre la Conselleria de Sanitat de la Generalitat Valenciana i la Fundació Procavida («En Pro de la Calidad de Vida»).
  
València, 7 de maig de 1998.
  
Reunits
  
D'una part l'Honorable Senyor conseller de Sanitat de la Generalitat Valenciana, Joaquín Farnós Gauchía, d'acord amb els articles 35 i 21 de la Llei 5/1983, de 30 de desembre, de Govern Valencià.
  
I per una altra, la Sra. Mercedes Cuesta Lasa, presidenta de la Fundació Procavida, càrrec per al qual ha estat designada en la reunió de la Junta de data 17 de novembre de 1995, elevada a públic mitjançant escriptura autoritzada pel notari Emilio Garrido Cerdà, el dia 11 de desembre de 1995.
  
Manifesten
  
1. Que la Fundació Procavida té com a finalitat facilitar l'assistència tècnica sociosanitària a aquelles persones que en necessiten en ordre a la seua millora social i sanitària; l'objectiu primordial de la fundació és proporcionar suport al pacient ostomitzat, garantint una sèrie d'atencions tant preoperatoris com postoperatoris, així com després de l'alta hospitalària. També són finalitats seues promoure, fomentar i facilitar la docència i la investigació mèdica i científica, tant bàsica com clínica.
  
2. Que la Conselleria de Sanitat de la Generalitat Valenciana dins del seu Pla Estratègic té el propòsit de desenvolupar noves fórmules organitzatives que permeten proporcionar als malalts una atenció integral i una continuïtat d'atencions amb l'objecte de millorar la qualitat de vida de l'usuari, de la qual cosa deriva la conveniència de la subscripció d'un conveni de col·laboració entre les dues parts,
  
Acorden
  
1. Que l'objecte d'aquest conveni marc de col·laboració consisteix a posar en funcionament una Unitat de Suport al Pacient Ostomitzat, i incardinar-la a l'estructura assistencial de la Conselleria.
  
2. Que des de la Unitat de Suport a l'Ostomitzat s'ha d'aconseguir que el pacient accepte el seu nou estat, per a la qual cosa s'han de garantir una sèrie d'atencions, tant en el preoperatori com en el postoperatori, així com després de l'alta hospitalària. Aquestes atencions estan recollides en l'annex d'aquest conveni.
  
3. La unitat estarà destinada a atendre totes les persones portadores d'un estoma, tant digestiu com urinari, amb la finalitat que aprenguen a cuidar-lo i fer-ne la neteja diària, que accepten físicament i psicològicament la seua nova imatge corporal, que tinguen i comprenguen tota la informació sobre atencions d'higiene, alimentació i eliminació i, finalment, instruir-los per a evitar l'aparició de possibles complicacions.
  
4. La Unitat de Suport al Pacient Ostomitzat es regirà per un horari d'atenció concret i predeterminat en el desenvolupament de la seua activitat assistencial, que Procavida acordarà amb la Conselleria, en funció de la disponibilitat per àrea en la seua funció assistencial dels col·laboradors de la fundació.
  
5. La Conselleria habilitarà en funció de les disponibilitats un local on poder dur a terme l'activitat assistencial, i en aquest sentit estudiarà la ubicació de la unitat.
  
6. La Fundació Procavida proporcionarà el personal sanitari expert en ostomia perquè atenga la unitat, així com el material, tant tècnic com d'oficina, necessari per a la bona gestió del servei, i el col·laborador assistencial que complemente la labor a domicili.
  
7. El finançament de la unitat anirà exclusivament a càrrec de la Fundació Procavida i serà a càrrec d'aquesta tant les despeses de posada en marxa com de funcionament de l'esmentada unitat.
  
8. El personal que atenga la unitat serà seleccionat i contractat, de l'exterior, per la Fundació Procavida i la relació professional amb els col·laboradors serà responsabilitat única i exclusiva de la Fundació Procavida. Amb aquesta finalitat, la Fundació Procavida acordarà amb aquestes persones la relació professional més concordant amb la seua funció assistencial, així com la seua compensació econòmica.
  
9. Es constituirà una comissió de seguiment del conveni integrada per:
  
- Per la Conselleria de Sanitat: el director general d'Atenció Especialitzada i un director d'hospital designat per aquell.
  
- Per la Fundació Procavida: la seua presidenta de València.
  
Tots ells assumiran les funcions de:
  
- Aprovació del programa d'activitats a realitzar
  
- Aprovació de la memòria anual d'activitats realitzades
  
- Aprovació de les despeses anuals de la unitat
  
- Resolució dels possibles conflictes que pogueren sorgir en el funcionament.
  
10. El present conveni de col·laboració tindrà una duració fins al 31 de desembre de 1998, i podrà denunciar-se per qualsevol de les dues parts en cas d'incompliment.
  
Així mateix, s'entendrà prorrogat automàticament, a falta de denúncia amb tres mesos d'antelació a la finalització, en tal cas les pròrrogues seran de caràcter anual.
  
11. L'incompliment de les seues obligacions per part de la fundació donarà dret a la Conselleria a rescindir unilateralment el conveni.
  
Per la Conselleria: Joaquín Farnós Gauchía.
  
Per la Fundació Procavida: Mercedes Cuesta Lasa.
  
Annex
  
Atencions preoperatòries
  
1. Ingrés del pacient en la Unitat de Suport a l'Ostomitzat.
  
2. Preparació mecànica del còlon.
  
3. Ubicació idònia de l'estoma.
  
4. Informació del dispositiu.
  
5. Informació sobre la seua situació en eixir del quiròfan.
  
Atencions en el postoperatori
  
1. Valoració física del pacient.
  
2. Valoració continuada sobre possibles complicacions immediates.
  
3. Educació sobre autoatencions.
  
4. Estimulació de la comunicació.
  
5. Comprovar la correcta assimilació de la informació rebuda.
  
Atencions després de l'alta
  
1. Atencions generals de l'estoma.
  
2. Possibles problemes.
  
3. Complicacions tardanes d'un estoma
  
4. Aspectes biològics, psicològics i socials.